[{"text_idx": "#000000", "text": "Cyngor a Chymorth i Arweinwyr"}, {"text_idx": "#000002", "text": "\u2018Rwy\u2019n credu bod yr hyn y mae\u2019r eglwys yma yn gwneud yn wych,\u2019 meddai *Steve wrth i ni rannu te yng nghaffi bore Iau Bethel yn Noc Penfro i sw\u0302n bwrlwm cyson o weithgaredd. Roedd banc bwyd a phrosiect fareshare wedi bod ar agor drwy\u2019r bore; i lawr y grisiau roedd band addoli\u2019r eglwys yn ymarfer tra bod grw\u0302p crefft yn rhedeg yn yr ystafell arall. Ond ddeng mlynedd fer yn o\u0302l, roedd eglwys Bedyddwyr Bethel yn Noc Penfro wedi edwino i grw\u0302p o wyth o aelodau oedrannus yn cyfarfod yn y festri. Mae\u2019r trawsnewidiad sydd wedi digwydd yn ddyledus, yn anad dim, i weddi ffyddlon."}, {"text_idx": "#000003", "text": "\u2018Dyw pethau ddim yn hawdd!\u2019 meddai Mike Bave, bugail yr eglwys ers 2013, \u2018dyn ni gyd yn gweithio\u2019n galed yma! Ond rydyn ni mor ddiolchgar am yr hyn mae Duw yn ei wneud yn ein plith ac yn y gymuned hon.\u2019 Bymtheg mlynedd yn o\u0302l, pan oedd Mike \u2013 crwt lleol o Hwlffordd \u2013 yn dal i fugeilio yn UDA, roedd sgyrsiau\u2019n digwydd ynghylch dyfodol yr eglwys, a sut beth fyddai cau iddyn nhw."}, {"text_idx": "#000004", "text": "Roedd y gynulleidfa fechan hon yn heneiddio ac adeiladau\u2019r capel yn fawr ac mewn cyflwr oedd yn gwaethygu. Ond roedd un o\u2019r diaconiaid, Maggie, wedi mynd adre ar o\u0302l cyfarfod yn teimlo fod pwysau\u2019n cael ei roi arnyn nhw fel eglwys i gau. Aeth i mewn a throi\u2019r radio ymlaen. Roedd pregethwr yn siarad o Haggai, ac yn arbennig yr adnod sy\u2019n dweud \u2018mae fy nhy\u0302 i\u2019n ddiffaith\u2019 (Haggai 1:4). Wedi ei herio gan hyn, penderfynodd Maggai weddi\u0308o \u2013 ac ymunodd gweddill yr eglwys i mewn."}, {"text_idx": "#000005", "text": "Roedd sawl rhwystr, ond dau amlwg oedd yr adeilad oedd yn pydru a\u2019u hangen nhw am arweinydd \u2013 nid eu bod yn gallu fforddio trwsio\u2019r cynta na thalu bugail. Ond fe wnaethon nhw weddi\u0308o i mewn i\u2019r rhain a gwneud cais am fenthyciad o \u00a340,000 gan Gronfa Adeiladu\u2019r Bedyddwyr, a oedd, ynghyd a\u0302 gostyngiadau gwyrthiol gan adeiladwyr, a drysau\u2019n agor yn annisgwyl o ran statws rhestredig y capel, yn golygu bod pethau\u2019n digwydd yn sydyn. Ar yr un pryd, roedd Mike a\u2019i wraig Mary yn hapus yn arwain eglwys yn Boston yn America, heb feddwl yn y byd y byddai Duw yn eu harwain i Gymru eto. \u2018Ond un tro dyma fi\u2019n dechrau cyfres yn pregethu ar genhadaeth o lyfr Genesis,\u2019 cofia Mike, \u2018ac yn helaethu ar orchymyn Duw i \u2018ddychwelyd i dir eich tadau\u2019, sydd wrth gwrs hefyd yn rhan o anthem genedlaethol Cymru. Ailadroddais y bregeth honno dair gwaith y penwythnos arbennig yna cyn sylweddolais y trydydd tro bod hyn yn neges i ni!\u2019"}, {"text_idx": "#000006", "text": "Ond doedd ganddyn nhw ddim syniad sut fyddai symud i Gymru yn bosib. I Mary byddai\u2019n golygu delio a\u0302 mewnfudo \u2018r DU, a doedd gan enwad Mike yn yr Unol Daleithiau ddim eglwysi ym Mhrydain. Ar o\u0302l cyfres o ddigwyddiadau annisgwyl a sgyrsiau siawns, dyma nhw\u2019n canfod eu hun yn cael eu dangos o amgylch adeilad Bethel yn Noc Penfro ac yn sylweddoli\u2019n bod Duw fel pe bai\u2019n eu harwain yno. Syrthiodd y rhwystrau ymarferol i ffwrdd yn raddol \u2013 daeth y VISA, cwestiynau enwadol yn cael eu trafod a\u2019u setlo, a hyd yn oed y cyllid ar gyfer y swydd yn cael ei ddarparu. Ac yn 2013, cafodd Mike ei sefydlu\u2019n weinidog yr eglwys."}, {"text_idx": "#000007", "text": "\u2018Ers hynny rydym wedi bod wrthi\u2019n adeiladu\u2019n araf,\u2019 mae Mike wrth fyfyrio. \u2018Mae llawer o\u2019n gweinidogaeth wedi ei adeiladu o gwmpas bwyd\u2019 \u2013 yn ogystal a\u0302\u2019r caffi a\u2019r banc bwyd mae\u2019r eglwys hefyd yn rhedeg bwyty talu-beth-allwch chi sy\u2019n gweini cinio rhost bob wythnos, a digwyddiadau gwyliau ysgol i blant o\u2019r dref, sy\u2019n cynnwys digon o fwyd. \u2018Mae hon yn ardal ddifreintiedig, ond mae ganddi gymuned gref. Rydyn ni wedi gorfod gwneud llawer o waith i wneud yr adeilad yn fwy croesawgar i bobl sydd jyst ddim wedi arfer gyda lleoliad capel hen ffasiwn ac wedi rhoi lifft i mewn i gael mynediad rhwydd i fyny\u2019r grisiau, cypyrddau enfawr i\u2019r banc bwyd a mwy.\u2019 Ac mae angen gweddi o hyd \u2013 efallai y bydd proses 3 blynedd i wneud cais i gael gwared a\u0302\u2019r rhesi caled o seddi pren yn agosa\u0301u at ei gwblhau, gyda chyfarfodydd allweddol yn digwydd yr hydref hwn."}, {"text_idx": "#000008", "text": "\u201cWrth gwrs mae\u2019n bleser gweld yr eglwys yn tyfu\u2019, meddai Mike gyda gwe\u0302n dyner wrth iddo ddweud wrtha i eu bod nhw fel arfer dros 40 o bobl ar ddydd Sul erbyn hy. \u2018Ond y llawenydd mwya yw gweld pobl yn dod i ffydd \u2013 dyna sail y cyfan i ni mewn gwirionedd.\u2019 Mae\u2019n rhyfeddol meddwl bod ffydd rhai o\u2019r credinwyr newydd hyn yn ddyledus i raddau helaeth i weddi ffyddlon a pharhaus y grw\u0302p bach o gredinwyr yr oedd Bethel wedi edwino iddo bymtheg mlynedd yn o\u0302l \u2013 a\u2019r hyn mae Duw wedi ei wneud gyda hynny."}, {"text_idx": "#000012", "text": "Gwyddom i gyd i\u2019r ganran o Gristnogion sy\u2019n arfer eu ffydd leihau ers degawdau lawer, ond er hynny mae newid sylweddol yma o fewn ein diwylliant a\u2019n cyd-destun y mae angen i ni ei gydnabod..."}, {"text_idx": "#000013", "text": "Wrth gerdded i mewn i festri capel Tabor ym mhentre Dinas ar arfordir Gogledd Penfro, cewch wledd i\u2019r llygaid sy\u2019n gwbl wahanol i unrhyw festri arall yng Nghymru. \u2018Ers y gwaith i drawsnewid yr adeilad, mae\u2019r caffis sy wedi bod ma wedi bod yn llewyrchus dros ben \u2013 y lle yn aml wedi bod yn llawn dop!\u2019 esbonia..."}, {"text_idx": "#000014", "text": "Tanysgrifiwch i dderbyn ein hebyst misol am newyddion, digwyddiadau a mwy:"}]